GREEN พุ่งกระฉูด 17% นิวไฮรอบกว่า 2 ปี รับงบฯ Q1 กำไรโตทะลัก 50 เท่าตัว!
GREEN พุ่งกระฉูด 17% นิวไฮรอบกว่า 2 ปี รับงบฯ Q1 กำไรโตทะลัก 50 เท่าตัว!
12 พ.ค. 2564

ผู้สื่อข่าวรายงานว่า ราคาหุ้นบริษัท กรีน รีซอร์สเซส จำกัด (มหาชน) GREEN ณ เวลา 11.28น. อยู่ที่ระดับ 1.42 บาท บวก 0.21 บาท หรือ 17.36% ด้วยมูลค่าซื้อขาย 74.85 ล้านบาท ราคาหุ้นนิวไฮในรอบ 2 ปี 10 เดือน โดยเทียบตั้งแต่หุ้นยืนที่ระดับ 1.44 บาท เมื่อวันที่ 3 ก.ค.2561

โดยบมจ. กรีน รีซอร์สเซส (GREEN) และบริษัทย่อย ประกาศผลดำเนินงานงวดไตรมาส 1/64 มีกำไรสุทธิ 37.47 ล้านบาท กำไรสุทธิต่อหุ้น 0.046 บาท เพิ่มขึ้นเมื่อเทียบกับช่วงเดียวกันของปีก่อนที่มีกำไรสุทธิ 7.4 แสนบาท กำไรสุทธิต่อหุ้น 0.001 บาท

พร้อมชี้แจงว่า งบการเงินรวมสำหรับงวดสามเดือน สิ้นสุดวันที่ 31 มีนาคม 2564 และ 2563 มีรายได้รวม 69.12 ล้านบาท มีผลกำไรจำนวน 37.47 ล้านบาท เปรียบเทียบกับปีก่อนในช่วงเวลาเดียวกันในงบการเงินรวม มีรายได้รวม 29.23 ล้านบาท มีผลกำไรจำนวน 3.92 ล้านบาท โดยงบการเงินรวม มีผลกำไรเพิ่มขึ้นจำนวน 33.55 ล้านบาท คิดเป็นร้อยละ 855.87
สาเหตุเกิดจากบริษัทได้ขยายธุรกิจในกลุ่มพลังงาน โดยรับติดตั้งระบบผลิตกระแสไฟฟ้าจากพลังงานแสงอาทิตย์ กำไรจากการวัดมูลค่ายุติธรรมของสินทรัพย์ทางการเงิน และค่าจ่ายในการดำเนินงานลดลงตามนโยบายการควบคุมค่าใช้จ่ายของบริษัท
ทั้งนี้ ในงวดสามเดือน สิ้นสุดวันที่ 31 มีนาคม 2564 บริษัทใหญ่มีผลกำไรจำนวน 37.47 ล้านบาท กำไรเพิ่มจำนวน 36.73 ล้านบาท คิดเป็นร้อยละ 4,963.51 เมื่อเทียบกับผลดำเนินงานของปีก่อนในช่วงเวลาเดียวกัน สาเหตุเกิดจากบริษัทมีรายได้เพิ่มขึ้นจากธุรกิจพลังงาน กำไรจากการวัดมูลค่ายุติธรรมของสินทรัพย์ทางการเงิน ค่าใช้จ่ายในการดำเนินงานลดลง และไม่มีการแบ่งกำไรจากการประกอบกิจการในบริษัทย่อยเนื่องจากไม่มีผู้ถือหุ้นรายอื่น